ועדת הכספים, כנסת 20, פרוטוקול מספר 514, 2016-11-27 12:30

<דור בלוך: במסגרת התכנית הכלכלית הקודמת, נקבע העברת תמלוג על ידי רשות שדות התעופה ל-2016 על סך של 400 מיליון שקל.

<דור בלוך: הסכום הזה נקבע על בסיס האומדנים של כמות הנוסעים הצפויה ב-2015 וב-2016, תביעות משפטיות ונושאים נוספים.

<דור בלוך: מה שנוכחנו לדעת בשנים 2015,2016 זה שהיה גידול משמעותי בכמות הטסים מעבר למה שחשבו לפני כן, מה שגרם לגידול בהכנסות, בין היתר מהפעילות המסחרית.

רחל עזריה: מי הגדיר מה חשבו שיהיה?

<דור בלוך: היה אומדן שעשו יחד במשרד האוצר ובמשרד התחבורה, כמובן בהתייעצות של רשות שדות התעופה האזרחית.

<דור בלוך: זה מתבסס על הממוצע של השנים הקודמות, ואכן היה גידול מעבר לזה.

<דור בלוך: בנוסף, לאור פסקי דין שנתקבלו בשנתיים האחרונות, היה צמצום משמעותי בחשיפה של הרשות לתביעות לפי סעיף 197 לחוק התכנון והבנייה.

<דור בלוך: לאור זאת, ולאור העובדה שהיצע המזומנים של הרשות נובעים מביצוע תפקידיה הציבוריים, סברנו שראוי שהעודפים האלה ישמשו לטובת הציבור על דרך של העברתם לקופת המדינה.

<דור בלוך: אנחנו מציעים לקבוע שרשות שדות התעופה תעביר לאוצר המדינה סך כולל של 2 מיליארד 330 מיליון ₪ לשנים 2017 ו-2018.

משה גפני: הייתי באילת בשבוע שעבר, נסעתי ללשכת יועצי המס.

משה גפני: הייתי הרבה בשדה התעופה שם.

משה גפני: הם קובלים על העניין שלא עושים שרוולים בטרמינל החדש.

רחל עזריה: באילת?

משה גפני: זה הולך להיות משהו בינלאומי.

<דור בלוך: אנחנו נמצאים בדיונים יחד עם משרד התחבורה לגבי תכנית הפיתוח של הרשות.

משה גפני: אתם לוקחים מהם כסף.

משה גפני: זה יהיה שדה תעופה פרימיטיבי, ככה דיברו איתי שם.

משה גפני: היום אין דבר כזה בעולם שבונים שדה תעופה בלי שרוולים, גם מבחינה בטיחותית, גם מבחינת נוחות.

משה גפני: זה הולך להיות שדה תעופה בינלאומי.

משה גפני: למה לא לפתח את שדות התעופה?

רחל עזריה: אפשר לפתח את שדות התעופה, אבל זה לא קשור לזה שרשות שדות התעופה - -

משה גפני: קשור.

רחל עזריה: אפשר היה לעשות את זה עד עכשיו.

רחל עזריה: אני זוכרת את הדיון בשנה שעברה.

רחל עזריה: היינו יחד בדיון על רשות שדות התעופה.

רחל עזריה: הבנו כמה כסף יש, הבנו שהכל מגיע מהכסף של הדיוטי פרי ומהאגרות התעופתיות.

רחל עזריה: אגב, אחת הסיבות שתיירים לא מגיעים לארץ היא כי התעופה פה מאוד יקרה.

רחל עזריה: יש פה סיפורים מורכבים.

משה גפני: אבל זה מוזר שמחזירים כסף בסדרי גודל גדולים.

משה גפני: אגב, זה לא 400 מיליון, זה הרבה יותר.

<דור בלוך: עד 2016 זה 400 מיליון.

<דור בלוך: הפעם אנחנו מבקשים 2.3 מיליארד, כאשר מתוכם 400 מיליון זה העברה מ-2016 ל-2017.

<דור בלוך: אנחנו נמצאים בשיח יחד עם רשות שדות התעופה ומשרד התחבורה על תכנית הפיתוח, ואנחנו סבורים שיהיה אפשר להוציא לפועל תכנית פיתוח ראויה גם במסגרות האלו.

משה גפני: אני רוצה כסף לנושא הזה של עידוד השקעות הון.

משה גפני: אמרו שאין כסף.

משה גפני: הנה יש.

משה גפני: בעבר היינו לוקחים מהכסף הזה לתכניות שהיו בחוק ההסדרים.

<דור בלוך: הכסף הזה נקבע כחלק מתקציב המדינה.

<דור בלוך: הוא כבר חולק.

רחל עזריה: גפני, אתה פשוט צריך לבקש מרשות שדות התעופה עוד חצי מיליארד שקל, אז יהיה לך.

משה גפני: פעם רשות שדות התעופה היו מעבירים פחות כסף.

משה גפני: כשהייתי בא ואומר שאני רוצה כסף לעידוד השקעות, היו לוקחים מרשות השדות התעופה עוד חצי מיליארד.

משה גפני: מכיוון שהם ידעו שאני הולך לעשות את זה, הם פשוט לקחו את כל הכסף.

משה גפני: אני לא רוצה לאשר סכום כזה גדול.

רחל עזריה: בואו נעשה את זה עם קק"ל.

רחל עזריה: בוא נביא לפה את קק"ל, נבקש מהם כסף לעידוד השקעות הון.

משה גפני: למה אתם מבקשים כל כך הרבה כסף?

<דור בלוך: עשינו עבודת מטה.

<דור בלוך: ביצענו הערכה כמה אנחנו חושבים שאפשר לקחת במובן של השיקולים של כמה נדרש לתקציב המדינה, ובמובן של לא לפגוע בפעילות הפיתוח, כמו שאמרת, שהיא חשובה מאוד.

משה גפני: אז למה לא עושים שרוולים באילת?

<דור בלוך: אני חושב שמשרד התחבורה ורשות השדות התעופה יכולים להתייחס יותר טוב ממני לגבי הנושא הספציפי.

<דור בלוך: לפי העבודה המקצועית שעשינו בשיתוף עם משרד התחבורה, כמובן שבהינתן המצב הזה של לקיחת הסכומים האלה יהיה ניתן להוציא תכנית פיתוח לפועל על הצד הטוב ביותר.

<דור בלוך: ספציפית לגבי תכנית כזאת או אחרת אני לא יודע להתייחס.

<דור בלוך: צריך לזכור שיש גם עניין של יכולות, כמה גוף יודע לבצע.

<דור בלוך: בהינתן שהגוף יבצע את מה שהוא ביצע בשנים האחרונות גם בשנים הבאות, לא אמורה להיות בעיה עם הסכומים האלה.

משה גפני: מה רשות שדות התעופה אומרים?

<צחי חבושה: אנחנו מכירים את הצעת החוק.

<צחי חבושה: אנחנו נידרש להתאים את תכניות הפיתוח שלנו למקורות שקיימים.

<צחי חבושה: נתאים את עצמנו בעניין הזה.

<צחי חבושה: לא מדובר פה בעודפי כספים.

<צחי חבושה: כל הכספים שקיימים ברשות השדות התעופה היו מיועדים לפיתוח.

<צחי חבושה: בהינתן הצעת החוק הזאת, נתאים את השימושים שלנו למקורות.

משה גפני: למה לא עושים שרוולים בשדה התעופה באילת?

<צחי חבושה: מדובר על השקעה של כ-1.7 מיליארד שקלים מהתקציב של הרשות.

<צחי חבושה: נמל התעופה עומד לשרת עד מיליון וחצי נוסעים פנים ארציים, שזה ההיקף שקיים היום, ועד כ-300 אלף נוסעים בינלאומיים.

<צחי חבושה: הנמל הוא גירעוני ברמה של כ-200 מיליון שקלים בשנה.

<צחי חבושה: אנחנו נדרשים לראות איפה נכון לפתח - האם אנחנו רוצים לפתח את התשתיות בנתב"ג שכיום אנחנו מכירים את הביקושים ואת הרצון שלנו להתאים את התשתיות כדי לתת מענה לביקושים של חברות תעופה ושל האוכלוסייה.

<צחי חבושה: ככל שהשמיים והתשתיות שלנו יותר מפותחות, כך כרטיסי הטיסה יותר זולים, יש יותר חברות שטסות לכאן, יש יותר מושבים.

<צחי חבושה: צריך לבחון איפה נכון יותר לשים את ההשקעות.

משה גפני: לפי מה שאני מבין ממך, רשות שדות התעופה מיצתה את עצמה, היא לא עושה סדרי עדיפויות.

משה גפני: את כל מה שהיא הייתה יכולה להשקיע בעניין של התעופה בישראל היא עשתה, עכשיו נשאר עודף של 2 מיליארד 300 מיליון שקל שאתם מחזירים למדינה.

משה גפני: זה יפה שאתם מחזירים למדינה, יהיה כסף לפצות את נפגעי השריפה, אבל לא מיציתם את עצמכם, יש עוד דברים שאתם יכולים לעשות, למשל שרוולים באילת.

<צחי חבושה: לא הבנת אותי.

<צחי חבושה: ברשות שדות התעופה קיימות תכניות פיתוח.

<צחי חבושה: כל הכסף שקיים ברשות שדות התעופה, לרבות הכסף שמדובר, מיועד לטובת תכניות הפיתוח של הרשות.

<צחי חבושה: אם וכאשר הצעת החוק הזאת תעבור, אנחנו נדרש להתאים את השימושים המקוריים.

<צחי חבושה: אם וכאשר תנועת הנוסעים תגדל, יהיו לנו מקורות נוספים.

משה גפני: צריך שרוולים באילת, כן או לא?

משה גפני: תעשו עם הכסף מה שאתם רוצים, אל תתנו למדינה כלום.

משה גפני: יכולים להגיד שסדרי העדיפויות של המדינה הם סדרי עדיפויות שונים, שזה בסדר, ואז אנחנו מבינים שהכסף הזה הולך למדינה.

רחל עזריה: כמו ה-8.5 מיליארד שקל לבריאות.

משה גפני: האם מיציתם ברשות שדות התעופה את הכסף?

משה גפני: לא.

משה גפני: אם המדינה הייתה מאפשרת לכם לקחת את כל הכסף, הייתם עושים עוד דברים, למשל ששדות התעופה יהיו כאן יותר מודרניים, יותר מותאמים למה שקורה בעולם המערבי.

<צחי חבושה: אנחנו נתאים את השימושים.

רחל עזריה: איפה השרוולים?

<צחי חבושה: כמובן שצריכים שם שרוולים.

משה גפני: שדה התעופה באילת יהיה שדה תעופה בינלאומי, יבואו לשם טיסות מכל העולם.

משה גפני: אני חושב שזה שדה התעופה היחיד בעולם שנבנה היום ללא שרוולים.

רחל עזריה: חוץ מכרתים.

משה גפני: כרתים זה ישן.

משה גפני: תגיד את האמת, צריך שרוולים או לא צריך?

<צחי חבושה: זה לא עניין של אמת, זה עניין של סדר העדיפויות שלנו כרשות שדות התעופה.

משה גפני: אם היה לכם כסף בשביל השרוולים הייתם עושים אותם.

<צחי חבושה: אנחנו נמצאים היום עם מעל 16 מיליון נוסעים בנתב"ג.

<צחי חבושה: אנחנו מדברים על לא יותר מ-300 אלף נוסעים בתמנע.

<צחי חבושה: אם אנחנו צריכים להכניס מערכות חדשות, לראות את המקורות שלנו, סדר העדיפויות בא ואומר להגביל את ההשקעה שיש בתמנע.

<צחי חבושה: בתוך המיליארד 700 שאנחנו משקיעים בתמנע, אם יש משהו שיכול לרדת לטובת אותם שרוולים, אולי שווה לבחון את זה.

רחל עזריה: אתה לא צריך עוד כסף בשביל השרוולים, אתה תקבל את זה מתוך התקציב הקיים.

משה גפני: האוצר לקח את כל הכסף.

רחל עזריה: בוא נביא את קק"ל.

משה גפני: אני ידיד של רשות השדות התעופה.

משה גפני: מקודם שיפינו בחסר את המוסד לביטוח לאומי, עכשיו אנחנו לוקחים מכם את הכסף כך שלא נוכל להוציא את זה על דבר אחר.

<דודי קופל: חוק רשות שדות התעופה קובע היום שכספים שמיועדים להפקדה בקופת גמל מרכזית לקצבה בידי רשות שדות התעופה, שזה בעצם קופת גמל שתפקידה לנהל התחייבויות בפנסיה תקציבית של הרשות, יהיו פטורים ממס עד סוף שנת 2018 אם יופקדו לפני המועד הזה.

<דודי קופל: מאחר והתברר שיש צורך בתקופת התארגנות נוספת בעניין הזה, מוצע להאריך את ההסדר הזה עד סוף שנת 2021.

משה גפני: למה צריך את הפטור הזה?

<דודי קופל: כפי שנאמר לנו, יש צורך בתקופת התארגנות נוספת כדי להעביר את ניהול הכספים וההשקעות מהניהול של הרשות לניהול של קופת הגמל הרלוונטית.

<אודי אדירי: זה פטור שקיים.

<אודי אדירי: בכל קופת גמל מוכרת ומנוהלת בהתאם לתקנות של אגף שוק ההון הפטור הזה קיים.

<אודי אדירי: החובה היא להעביר את כספי רשות שדות התעופה לניהול של קופה כזאת, כאשר הפטור הזה אומר שלמרות שעדיין לא הועברו כספי הפנסיה הנמצאים בקופה, רווחי ההון שנצברו לא ישלמו מס.

משה גפני: זה עובר לשם?

<אודי אדירי: זה אמור לעבור.

משה גפני: למה?

<אודי אדירי: הכספים האלה מנוהלים היום על ידי רשות שדות התעופה.

רחל עזריה: על זה היה הדיון בשנה שעברה.

משה גפני: זה לא פוטר אותנו מלדון עכשיו.

<אודי אדירי: הם לא מנוהלים על ידי קופה שמוכרת כקופה פנסיונית, לכן הם צריכים לעבור.

<אודי אדירי: כל עוד הם לא עברו, התיקון הזה אומר שהם לא ישלמו מס.

משה גפני: למה זה הולך לשם ולא לצרכים אחרים?

<דודי קופל: המטרה היא שהכספים יעברו לשם.

<דודי קופל: הקופה הזאת היא קופה שיודעת לנהל את ההתחייבויות בצורה מתאימה.

משה גפני: מה יעשו עם הכסף הזה בסוף?

<דודי קופל: הם מיועדים לתשלום הפנסיה של העובדים.

משה גפני: ואם זה לא היה עובר עכשיו, איך הייתה נשמרת הפנסיה של העובדים?

משה גפני: אם אנחנו לא מאשרים את זה, מאיפה תהיה פנסיה לעובדים?

<דודי קופל: רשות שדות התעופה מחויבת.

משה גפני: כמה עובדים יש ברשות שדות התעופה?

<צחי חבושה: כ-3000 עובדים.

<צחי חבושה: הכספים שמדוברים הם לכ-600 פעילים ו-600 פנסיונרים.

<צחי חבושה: מדובר בפנסיה תקציבית.

רחל עזריה: דור א'?

<צחי חבושה: אפשר לקרוא לזה דור א'.

<צחי חבושה: כנגד זה יש כספים מיועדים שנמצאים בנאמנות.

<צחי חבושה: הם אפילו לא נמצאים בדוחות הכספיים של הרשות.

<צחי חבושה: הם צריכים לעבור לקופה מרכזית לקצבה.

<צחי חבושה: כספים שמיועדים לפנסיה מוגדרים עם פטור ממס רווח הון.

<צחי חבושה: בגלל שהנאמנות הזאת אינה מוכרת כקופת גמל, באים ואומרים פה שעד שהם יועברו לקופה מרכזית לקצבה ימשיכו לתת להם את אותו פטור ממס רווח הון.

<צחי חבושה: במידה והצעת החוק הזאת לא תעבור, המיסים האלה ימוסו בשיעור מס רווח הון.

משה גפני: זה יהיה מיועד לעובדים?

<צחי חבושה: הכל מיועד.

<צחי חבושה: כנגד זה יש התחייבות.

משה גפני: לא צריך כל כך הרבה כסף.

<צחי חבושה: מדובר בהיקף של כ-3.3 מיליארד שקלים.

<צחי חבושה: זו ההתחייבות האקטוארית שיש לרשות שדות התעופה.

<צחי חבושה: היא נמדדת בהתאם לממונה על שוק ההון באוצר.

משה גפני: מה זה אקטוארית?

משה גפני: גם למדינה יש - -

<צחי חבושה: במדינה יש גירעונות.

<צחי חבושה: במקרה הזה יש כיסוי מלא.

משה גפני: אתה מבקשים שנעשה דבר טכני, שניקח את הכסף שמיועד לפנסיה של העובדים, נשים אותו בקרן הזאת כך שהוא יהיה פטור מרווח הון.

<צחי חבושה: כאשר הכספים האלה עוברים לקופה הם יהיו פטורים באופן אוטומטי, לא נצטרך לבקש מכם אישור.

משה גפני: מה אם אנחנו לא מאשרים?

<אודי אדירי: הכספים היום נמצאים בנאמנות.

<אודי אדירי: אם התיקון הזה לא עובר, רווחי ההון שאותם כספים צוברים בנאמנות - -

משה גפני: את כל הכסף צריך?

<אודי אדירי: את כל הכסף צריך.

<אודי אדירי: בחברת חשמל הכספים מנוהלים בקופה מרכזית לקצבה, אבל גובה ההפקדות הוא 100% מגובה המחויבות האקטוארית.

משה גפני: מאריכים את זה בשנה?

<דור בלוך: זו דחייה של 400 מיליון שקל מ-2016 ל-2017.

רחל עזריה: למה דוחים את המועד הזה?

<אודי אדירי: מזה מספר חודשים אנחנו מנהלים הערכות לגבי 2016.

<אודי אדירי: אנחנו מעריכים ש-2016 תסתיים בביצוע מלא.

<אודי אדירי: בבניית תקציב 2017 הכסף הזה דרוש, לכן החלטנו לדחות אותו.

משה גפני: 400 מיליון שקל של 2016 לא היו נדרשים?

<אודי אדירי: אנחנו חושבים שהם נדרשים יותר ב-2017.

משה גפני: מה זה פסקה (3)?

<דודי קופל: זה בעצם תיקון של החוק הקודם.

משה גפני: בשנים עברו היה סכום כזה?

<אודי אדירי: לא.

משה גפני: מה היה המקסימום?

משה גפני: כמה היה הכי הרבה שהעברנו מרשות שדות התעופה בחוק ההסדרים?

<אודי אדירי: בחוק ההסדרים הקודם היה סדר גודל של 550.

משה גפני: היום אתם מעבירים 2 מיליארד 300.

<אודי אדירי: 400 מתוכם הם דחייה.

<אודי אדירי: מקורו של רוב הסכום הזה הוא במזומנים שהצטברו, לא במשהו שהוא שוטף.

משה גפני: אנחנו לא נצביע עכשיו, על אף שמיצינו את הדיון.

משה גפני: היה אפשר להסתפק בקצת פחות כסף.

משה גפני: אפשר היה להסתפק ב-2 מיליארד 100 במקום ה-2 מיליארד 300.

<אודי אדירי: מן הגורן ומן היקב אספנו תקציב בשביל לעמוד במגבלות.

משה גפני: אם היו נותנים לי, הייתי מביא עוד כסף לצרכים רבים נוספים.

משה גפני: הייתי מביא כסף לבריאות, הייתי מביא כסף לתעשייה.

משה גפני: תודה רבה, הישיבה נעולה.